
ЩIыхь тхылъхэр
Пэрытхэр зэвгъэцIыху
Дыгъэгъазэм и 24-м КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм зэIущIэ гуапэ щекIуэкIащ.
Зыпэрыт IэнатIэм къыщагъэлъэгъуа зэфIэкIымрэ журналистикэм щызыIэрагъэхьа ехъулIэныгъэхэмрэ къалъытэри, тхыбзэ, жьабзэ Iэмал зэмылIэужьыгъуэхэр къэзыгъэсэбэп, илъэс куэд лъандэрэ я IэщIагъэм пэрыт журналистхэм я цIэр къраIуащ.
КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин зэIущэр къыщызэIуихым жиIащ абы кърагъэблэгъа дэтхэнэ IэщIагъэлIми пщIэ зэрыхуищIыр, ди республикэм ис куэдым я лъагъуныгъэр къахьэхуауэ зэрыщытыр.
— Си гум къыбгъэдэкIыу ди журналист пажэхэм сынывохъуэхъу. Фи зэфIэкIым и джэрпэджэж щIыхь тхылъхэр си гуапэу фызот, сыщогугъ ар иужьрей мыхъуну, — жиIащ Къумахуэм.
Министрым и хъуэхъу псалъэхэмрэ УФ-м Связымрэ цIыхубэ коммуникацэмкIэ и министерствэм къыбгъэдэкI ЩIыхь тхылъымрэ зыхуагъэфэщахэм ящыщщ ди лэжьэгъу, «Адыгэ псалъэ» газетым жэуап зыхь и секретарь Гъурыжь Мадинэ. Апхуэдэу зи къалэмыр жану зыгъабзэхэу Текуевэ Хьэуа («Заман»), Габуевэ Аннэ («Кабардино-Балкарская правда»), Къущхьэунэ Мурат («Советская молодежь»), Герасимовэ Светланэ («Майские новости»).
ЩIыхь тхылъхэр иратащ КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм ХъыбарыщIэ политикэмкIэ и департаментым и унафэщI Гыллыев Ахъмэт, КъБР-м и ХъыбарегъащIэ IуэхущIапIэхэм я лэжьыгъэр зэуIуу къызэгъэпэщынымкIэ IэнатIэм и Iэтащхьэ Дзыгъул МуIэед сымэ.
Зи цIэ къраIуэхэм я псалъэм къыхагъэщащ я лэжьыгъэр къалъытэу абы хуэфащэ пщIэ къызэрыхуащIар хуабжьу я гуапэ зэрыхъуар, дяпэкIэ я Iуэхур нэхъыфIыжу къызэрызэрагъэпэщынум зэрыхущIэкъунури дыщIагъуащ.
ЗэIущIэм и кIэухым Къумахуэр къызэхуэсахэм ехъуэхъуащ бжэщхьэIум тет илъэсыщIэр дэтхэнэми хуэфIыну, гъэ дызытехьэм ехъулIэныгъэфIхэмрэ лъагапIэщIэхэмрэ къахуихьыну.
Щомахуэ Залинэ.
Зэпеуэхэр
НэхъыфIхэр ягъэпажэ
КъБР-м ХъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министерствэм иригъэкIуэкIа «Адэжь щIыналъэм: Къэбэрдей-Балъкъэрыр зэныбжьэгъугъэмрэ зэгурыIуэныгъэмрэ я лъахэщ» зэпеуэм щытекIуа журналистхэр ИлъэсыщIэм и пэ къихуэу ягъэлъэпIащ.
КъБР-м хъыбарегъащIэ IэнатIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин зэIущIэр къыщызэIуихым жиIащ телевиденэм, радиом, газетым я лэжьакIуэхэм я IэдакъэщIэкI 32-рэ зэпеуэм къызэрыхагъэхьар, ахэр гулъытэ зыхуэщIыпхъэ защIэу къызэралъытар. Ауэ, зэпеуэ щыхъукIэ, нэхъыфIхэр къыхахын хуейти, зыхуэфащэхэм щIыхь тхылъхэмрэ саугъэтхэмрэ иратащ.
«Адыгэ псалъэ» газетым и журналистхэм ящыщу я цIэр къраIуащ Щоджэн Аминат, НэщIэпыджэ Замирэ, Хъуажь Фахъри сымэ. абыхэм «республикэм къыщыдэкI газетхэм къытехуа тхыгъэ нэхъыфI» унэтIыныгъэм увыпIэхэр къыщахьащ (зэрызэкIэлъыкIуэм хуэдэу).
Къэбарт Мирэ.
Iуэху щхьэпэ
Iэмал хъарзынэ
Къэбэрдей-Балъкъэрым и суд приставхэм я IуэхущIапIэм къыхилъхьа «ИлъэсыщIэм-щIыхуэншэу» зыфIаща акцэр иухащ. Дыгъэгъазэм и 2-23-хэм ирагъэкIуэкIа мыгъэрей Iуэхугъуэм хэтащ КъБР-м щыIэ МВД-м и ГИБДД-р, республикэм и налог IэнатIэр, нэгъуэщI къэрал, уней къудамэхэр.
ЩIыхуэ зытелъхэм ар зытрагъэкIыжын папщIэ, Iэмал хъарзынэ къыхузэрагъэпэщащ, суд приставхэр щIыпIэхэм кIуэурэ ядэлэжьащ, Iуэху минихым щIигъу зыхагъэкIащ, сом мелуан 50-м нэблагъэ ирагъэпшыныжащ. АлиментхэмкIэ, коммунальнэ уасэхэмкIэ, кредитхэмкIэ, налогхэмрэ къуэдыхэмкIэ щIыхуэхэр къаIехыжыным гулъытэ хэха хуащIащ. Я псэукIэр къапщытэу суд приставхэр щIыхуэ зытелъхэм 300-м щIигъурэ яхуэкIуащ, зыхуэфащэхэм я мылъкур къатхьэкъуащ. Акцэм хухах зэманым къриубыдэу къэралым икIыну хуит зымыщI тхылъхэр хуатхащ. ЩIыхуэ зытелъ цIыху 1500-м яхуэгъэзауэ мы гъэм а Iэмалыр къагъэсэбэпащ.
ЗэхуагъэкIуэн хуей тхылъхэмкIэ щIыхуэхэр къызэрыхахыж щIыкIэр республикэм и суд приставхэм къапщытати, щыщIэныгъэ хагъуэтакъым. Акцэм хыхьэу цIыхухэр щрагъэблэгъа урысейпсо махуэ ирагъэкIуэкIащ, я упщIэхэм жэуап иратащ.
«ИлъэсыщIэм — щIыхуэншэу» Iуэхугъуэр илъэс къэс къызэрагъэпэщ. Ар хуэунэтIащ щIыхуэ лIэужьыгъуэ псори и чэзум икIи зэрыщыту ятыжын зэрыхуейм цIыхухэр къыхуэгъэушыным.
Алътуд ФатIимэ.
Юбилей
ЕфIакIуэ, ПсыкIэху!
Я жылэм и юбилейр псыкIэхудэсхэм зыгъэпсэхугъуэ махуэм ягъэлъэпIащ. Абыхэм яхуеблэгъат Бахъсэн район администрацэм и Iэтащхьэм и къуэдзэхэу Къэнэмэт Рустам, Къаздэхъу Олег, куейм и щIыпIэ советым и унафэщIым и къуэдзэ Iэхъуэбэч Андзор, жыгыщIэ гъэIэпхъуэнхэр къыщагъэкI питомникым, чырбыш заводым я пашэхэу Архэст Хьэсэн, Сосналы Анатолэ, къуажэм щызэхэта «ПсыкIэху» хозяйствэм и ветеранхэр, «Бахъсэн» МОВД-м и тхьэмадэ Мату Артур, район администрацэм и къудамэхэмрэ жылагъуэхэмрэ я унафэщIхэр.
ГуфIэгъуэ зэIущIэр къызэIуихри, ПсыкIэху къуажэм и Iэтащхьэ Мамхэгъ Хьэчим я жылэм и тхыдэм, и зэфIэувэкIам, илъэс 80-м къриубыдэу къыщрахьэлIа лэжьыгъэм, абы и социально-экономикэ зыужьыныгъэм хуэфащэ хэлъхьэныгъэ хуэзыщIахэм тепсэлъыхьащ.
Район советым и унафэщIым и къуэдзэ Iэхъуэбэч Андзор псыкIэхудэсхэм гуапэу захуигъэзащ:
-Фи жылэр илъэс 80 зэрырикъумкIэ си гум къыбгъэдэкIыу сынывохъуэхъу. А зэманым къриубыдэу къикIуа гъуэгуанэр, фэ, абы щыпсэухэм фи гуащIэдэкI хьэлэлым егъэбгъуфIэ, махуэ къэс зэфIэфх лэжьыгъэм фи тхыдэ къулейм къыпрегъащэ,- къигъэлъэгъуащ Iэхъуэбэчым.
ЗэIущIэм хэтахэм я нэгу зрагъэужьащ, я гукъыдэжыр къаIэтащ Къэбэрдей-Балъкъэрым щIыхь зиIэ и артисткэ Хьэрэдурэ Динэ, районым ЩэнхабзэмкIэ и унэм и «Кавказ» цIыхубэ ансамблым, къуажэ школымрэ сабий садымрэ я гъэсэн цIыкIухэм.
Абазэ Лерэ.
Шерхъан матхъэ
ИлъэсыщIэм и пэ иту «Налшык» зоопаркым ис аслъэнхэм зы щIэжьей цIыкIу къащIэхъуащ. Абы «Шерхъан» фIащащ.
Зоопаркым и къудамэхэм ящыщ зым и унафэщI ДыщэкI Мурат щыгъуазэ дызэрищIамкIэ, иджыпстукIэ мы хъыбарыфIыр хэIущIыIу ящIыркъым, шырым тегужьеикIа анэм гъунэгъуу зыри зэрызыбгъэдимыгъэхьэм къыхэкIыу. Апхуэдэ щытыкIэр икIи гурыIуэгъуэщ: Мартэ (аращ аслъэн анэм зэреджэр) мыбы и пэкIэ игъуэта шыритIри фIэлIэжащ.
IуэхущIапIэм и Iэщ дохутырым къызэрилъытэмкIэ, анэми шырми я щытыкIэр хъарзынэщ. Шерхъан махуэ псом и анэм хуабэу кIэщIэсщ, фIыуэ машхэ, нэжэгужэщ. ЛэжьакIуэхэр анэм шхынкIэ йогугъу, зыщIэс пэшри сыт щыгъуи гъущэу икIи къабзэу зэрахьэ.
ИджыпстукIэ аслъэн шырыр зыми ирагъэлъагъуркъым. Зэман дэкIыу езы цIыкIум хуиту гъуэм къыщикIухь хъуным пэплъэнухэщ.
ЖАНХЪУЭТ Зузэ.
«Полицей Уае дадэ»
КъБР-м щыIэ МВД-м илъэсыщIэ махуэшхуэхэм ятеухуауэ зэхиубла «Полицей Уае Дадэ» псапащIэ Iуэхум ипкъ иткIэ, Урысей МВД-м Шэрэдж куеймкIэ и къудамэм и лэжьакIуэхэр Бабугент къуажэм дэт кадет школ-интернатым и гъэсэнхэм я хьэщIащ.
Полицейхэм кадетхэм махуэшхуэ концерт къыхузэрагъэпэщащ, газкIэ лажьэ хьэку, пылесос, сурэттех, хьэкъущыкъухэр хуашащ. ИлъэсыщIэ саугъэтхэри къащыгъупщакъым.
Сабийхэр жыджэру хэтащ МВД-м и ветеран, къудамэм и унафэщIым и къуэдзэ Жабоев Жэмал Уае Дадэмрэ полицэм и плъыр-пост къулыкъум и гуп щхьэхуэм и инспектор Бозиевэ Танзиля Уэс гуащэмрэ зэхаубла зэпеуэхэмрэ джэгухэмрэ.
Урысей МВД-м Шэрэдж куеймкIэ и къудамэм и унафэщI полицэм и полковник Гуданаев Руслан КъБР-м щыIэ МВД-м, я IэнатIэм и унафэщIхэм я цIэкIэ школым и еджакIуэхэм ИлъэсыщIэмкIэ ехъуэхъуащ, узыншагъэ, зэIузэпэщыгъэ яIэну, еджэныгъэм ехъулIэныгъэ щызыIэрагъэхьэмэ зэригуапэр яжриIащ.
Районым и полицейхэм кадет школыр я нэIэ зэрыщIагъэувам еджакIуэхэм Iэгуауэшхуэ хуаIэтащ. Абы щеджэ ныбжьыщIи 150-м нэблагъэм я нэхъыбэр хуэмыщIа унагъуэхэм къыхэкIахэрщ. Куэдым къэрал кIуэцI IуэхухэмкIэ органхэм къулыкъу щащIэну щIохъуэпс икIи полицейхэм яIущIэныр абыхэм я дежкIэ мыхьэнэшухэ зиIэщ.
Дыгулыбгъу Жансурэт.
Илъэсих хъуауэ
Къэрал киноконцерт гъэлъэгъуапIэм «ИлъэсыщIэ таурыхъхэр» фестивалыр щекIуэкIащ. Ар къызэрагъэпэщащ Сабий творчествэмкIэ Налшык дэт студием и унафэщI ЛъыщIэж Разаннэрэ режиссёр Каболовэ Зитэрэ.
— Мыпхуэдэ Iуэху иджы япэу сыхыхьауращ, — къыджиIащ Разаннэ. — Зитэ илъэсих хъуауэ ИлъэсыщIэ псей зэхыхьэхэр къызэрегъэпэщри, дыщызэгурыIуэм, абы и ехъулIэныгъэм сыкъыкъуэгушхукIащ. Нобэрей махуэшхуэм къедгъэблэгъащ псори зэхэту сабий 1705-рэ. Ахэр къыздикIар зэкIэ Налшык и школищщ – зэгурыIуэныгъэ зэтщIылIэну дызыхунэса №2, №5, №4-хэрщ. Апхуэдэуи, псапащIэ Iуэхуу, зэIущIэм къыхэтшащ лышх, ДЦП узыфэхэр зыпкърытхэм ящыщхэр, Нартан дэт интернатым щеджэхэр.
Къыхэгъэщыпхъэщ ЛъыщIэж Разаннэ и проектыр «Мэшыкъуэ-2013»-м къызэрыщыхагъэщхьэхукIар. Абы къыпэкIуэу кърата ахъшэмкIэщ псей щхъуантIэм иращIэкIа махуэшхуэр къызэрызэрагъэпэщар. Разаннэ и студием къекIуалIэ ныбжьыщIэхэр (илъэси 4-16 хъухэр) мазиплIым и кIуэцIкIэ актёр IэщIагъэм, псэлъэкIэм, лъэпкъ къафэхэм я щэхухэм хагъэгъуазэ, инджылызыбзэмрэ испаныбзэмрэ, психологиер, хабзэр, лъэпкъхэм я щэнхабзэр ирагъэдж.
КъызэгъэпэщакIуэхэм фIыщIэ хуащI я Iуэхур къыдэзыIыгъахэу КъБР-м ЩэнхабзэмкIэ и министерствэм, Къэрал киноконцерт гъэлъэгъуапIэм и унафэщIхэм, сабийхэр махуэшхуэм къэшэн-шэжыныр яхузэфIэзыгъэкIа «Налшык автотранс» IуэхущIапIэм.
ЯпэщIыкIэ сабийхэр яфIэгъэщIэгъуэну еплъащ Уае Дадэр, Уэс Гуащэр, Уд фызыжьыр, Бармалей хъунщIакIуэр, нэгъуэщI псысэ лIыхъужьхэри зыхэта таурыхъым (режиссерыр Каболовэ Зитэщ). Театрхэм я артистхэр щыджэгуа таурыхъым дэрэжэгъуэу ныбжьыщIэхэм къаритар пхужымыIэным хуэдизт, таурыхъым щекIуэкIым кIэлъыплъ къудей мыхъуу, езы сабийхэри хэтым ярейт.
Ар иуха иужь, япэ къатым къехыжхэри, псейм и хъуреягъыр цIыкIухэм яуфэбгъуащ. Псысэ лIыхъужьхэр я пашэу къэфащ, джэгуащ псейм и гуфIэгъуэм кърихьэлIахэр.
Сабийхэр саугъэт гъэщIэгъуэнхэм щыгуфIыкIыпэу зэбгрыкIыжащ.
ИСТЭПАН Залинэ.
